X'inhu l-istat tad-dritt? L-istat tad-dritt huwa minqux fl-Artikolu 2 tat-Trattat dwar l-Unjoni Ewropea bħala wieħed mill-valuri komuni għall-Istati Membri kollha. Bl-istat tad-dritt, il-poteri pubbliċi kollha dejjem jaġixxu fil-limitazzjonijiet stabbiliti bil-liġi, skont il-valuri tad-demokrazija u d-drittijiet fundamentali, u taħt il-kontroll ta' qrati indipendenti u imparzjali. L-istat tad-dritt jinkludi prinċipji bħalma huma l-legalità, li timplika proċess trasparenti, demokratiku u pluralistiku għall-promulgazzjoni tal-liġijiet; iċ-ċertezza tad-dritt; il-projbizzjoni tal-eżerċizzju arbitrarju tal-poter eżekuttiv; il-protezzjoni ġudizzjarja effettiva minn qrati indipendenti u imparzjali, stħarriġ ġudizzjarju effettiv li jinkludi r-rispett għad-drittijiet fundamentali; separazzjoni tas-setgħat; u l-ugwaljanza f'għajnejn il-liġi. Dawn il-prinċipji ġew rikonoxxuti mill-Qorti tal-Ġustizzja Ewropea – b'ġurisprudenza reċenti ta' importanza partikolari – u mill-Qorti Ewropea tad-Drittijiet tal-Bniedem. Barra minn hekk, il-Kunsill tal-Ewropa żviluppa standards, u joħroġ opinjonijiet u rakkomandazzjonijiet li huma ta' gwida stabbilita sew għall-promozzjoni u l-osservanza tal-istat tad-dritt. X'inhu r-Rapport dwar l-Istat tad-Dritt il-ġdid? Ir-Rapport dwar l-Istat tad-Dritt huwa għodda preventiva ġdida u huwa parti mill-Mekkaniżmu Ewropew għall-Istat tad-Dritt annwali l-ġdid. L-għan tar-rapport huwa li jħares lejn l-iżviluppi ewlenin madwar l-UE – pożittivi u negattivi – kif ukoll lejn is-sitwazzjoni speċifika f'kull Stat Membru. L-għan tar-rapport huwa li jidentifika problemi li jistgħu jitfaċċaw fir-rigward tal-istat tad-dritt kmieni kemm jista' jkun, kif ukoll l-aħjar prattiki. Dan mhuwiex mekkaniżmu ta' sanzjoni. L-oqsma koperti mir-rapport jinkludu: is-sistemi tal-ġustizzja, il-qafas kontra l-korruzzjoni, il-pluraliżmu u l-libertà tal-media, u kwistjonijiet istituzzjonali oħra marbuta mas-sistema ta' kontrokontrolli. Ir-Rapport dwar l-Istat tad-Dritt jikkonsisti minn rapport ġenerali u minn 27 kapitoli tal-pajjiżi li jippreżentaw il-valutazzjoni speċifika għall-Istat Membru. X'inhu l-Mekkaniżmu tal-Istat tad-Dritt? Il-Mekkaniżmu Ewropew tal-Istat tad-Dritt jipprovdi proċess għal djalogu annwali bejn il-Kummissjoni, il-Kunsill u l-Parlament Ewropew flimkien mal-Istati Membri kif ukoll mal-parlamenti nazzjonali, is-soċjetà ċivili u partijiet ikkonċernati oħra dwar l-istat tad-dritt. Ir-Rapport dwar l-Istat tad-Dritt huwa l-pedament ta' dan il-proċess il-ġdid. Objettiv ewlieni tal-mekkaniżmu Ewropew tal-istat tad-dritt huwa li jistimula l-kooperazzjoni interistituzzjonali u jħeġġeġ lill-istituzzjonijiet kollha tal-UE jikkontribwixxu skont ir-rwoli istituzzjonali rispettivi tagħhom. Dan l-għan jirrifletti interess li ilu jeżisti kemm mill-Parlament Ewropew kif ukoll mill-Kunsill. Il-Kummissjoni tistieden ukoll lill-parlamenti nazzjonali u lill-awtoritajiet nazzjonali biex jiddiskutu r-rapport, u tħeġġeġ lill-partijiet ikkonċernati l-oħra fil-livell nazzjonali u tal-UE biex ikunu involuti. Ir-rapport dwar l-Istat tad-Dritt u l-ħidma preparatorja mal-Istati Membri jsir kull sena bħala parti mill-Mekkaniżmu, u se jservu bħala bażi għad-diskussjonijiet fl-UE kif ukoll biex ma jitħallewx li jitfaċċaw problemi jew milli jisserjaw. L-identifikazzjoni tal-isfidi malajr kemm jista' jkun u b'appoġġ reċiproku mill-Kummissjoni, minn Stati Membri oħra, u minn partijiet ikkonċernati inkluż il-Kunsill tal-Ewropa u l-Kummissjoni ta' Venezja, tista' tkun ta' għajnuna lill-Istati Membri jsibu soluzzjonijiet biex jissalvagwardjaw u jipproteġu l-istat tad-dritt. Il-Mekkaniżmu Ewropew tal-Istat tad-Dritt huwa element wieħed ta' sforz usa' fil-livell tal-UE biex jissaħħu l-valuri tad-demokrazija, l-ugwaljanza, u r-rispett għad-drittijiet tal-bniedem. Dan se jkun ikkumplementat minn sett ta' inizjattivi futuri inklużi il-Pjan ta' Azzjoni Ewropew għad-Demokrazija, l-Istrateġija mġedda għall-Implimentazzjoni tal-Karta tad-Drittijiet Fundamentali, u strateġiji ffokati biex jiġu indirizzati l-ħtiġijiet tal-aktar persuni vulnerabbli fis-soċjetajiet tagħna biex tiġi promossa soċjetà fejn jipprevalu l-pluraliżmu, in-nondiskriminazzjoni, il-ġustizzja, is-solidarjetà u l-ugwaljanza. Il-Kummissjoni kif ħejjiet ir-Rapport tal-2020 dwar l-Istat tad-Dritt? Ir-rapport huwa r-riżultat ta' kollaborazzjoni mill-qrib mas-27 Stat Membru kollha kif ukoll mal-partijiet ikkonċernati, u tħejja f'konformità mal-kamp ta' applikazzjoni u l-metodoloġija diskussi mal-Istati Membri. Ir-rapport huwa r-riżultat ta' xhur ta' konsultazzjonijiet mal-Istati Membri, kemm fil-livell politiku fil-Kunsill kif ukoll permezz ta' laqgħat bilaterali politiċi u tekniċi, minn varjetà ta' sorsi. L-Istati Membri kollha pparteċipaw fil-proċess tat-tħejjija tar-rapport. L-ewwel nett, ġew stabbilit punti ta' kuntatt nazzjonali tal-istat tad-dritt biex jgħinu fl-istabbiliment tan-Network dwar l-Istat tad-Dritt u tal-metodoloġija għat-tħejjija tal-evalwazzjoni u r-rapport tal-Kummissjoni. In-Network dwar l-Istat tad-Dritt jaġixxi bħala mezz kontinwu ta' komunikazzjoni bejn il-Kummissjoni u l-Istati Membri. Bi tħejjija għar-rapport, in-Network iltaqa' darbtejn u ġie kkonsultat dwar il-kwestjonarju u l-metodoloġija. It-tieni, l-Istati Membri bdew jipprovdu kontributi bil-miktub fil-bidu ta' Mejju u ngħaqdu ma' żjarat virtwali tal-pajjiż bejn Mejju u Lulju. Matul dawn iż-żjarat fil-pajjiżi, il-Kummissjoni ddiskutiet l-iżviluppi tal-istat tad-dritt mal-awtoritajiet nazzjonali tal-Istati Membri, inklużi l-awtoritajiet ġudizzjarji, l-awtoritajiet tal-infurzar tal-liġi, kif ukoll partijiet ikkonċernati oħrajn, bħall-assoċjazzjonijiet tal-ġurnalisti u s-soċjetà ċivili. Qabel l-adozzjoni ta' dan ir-rapport, l-Istati Membri ngħataw ukoll l-opportunità li jipprovdu aġġornamenti fattwali dwar il-kapitolu tal-pajjiż tagħhom. Ir-Rapport tal-2020 dwar l-Istat tad-Dritt kif jivvaluta l-iżviluppi relatati mal-istat tad-dritt fis-27 Stat Membru? Il-valutazzjoni li tinsab fil-kapitoli tal-27 pajjiż tħejjiet f'konformità mal-kamp ta' applikazzjoni u l-metodoloġija diskussi mal-Istati Membri, u tiddependi fuq varjetà ta' sorsi. Il-ħidma ffukat fuq erba' pilastri ewlenin: is-sistema ġudizzjarja, il-qafas kontra l-korruzzjoni, il-pluraliżmu tal-media, u kontrokontrolli istituzzjonali oħrajn. Għal kull pilastru, il-metodoloġija fakkret fid-dispożizzjonijiet tad-dritt tal-UE rilevanti għall-valutazzjoni. Hija tirreferi wkoll għall-opinjonijiet u r-rakkomandazzjonijiet mill-Kunsill tal-Ewropa, li jipprovdu gwida utli. Il-kapitoli tal-pajjiżi jiddependu fuq valutazzjoni kwalitattiva mwettqa mill-Kummissjoni, li tiffoka fuq sinteżi ta' żviluppi sinifikanti minn Jannar 2019 introdotti minn deskrizzjoni fattwali qasira tal-qafas legali u istituzzjonali rilevanti għal kull pilastru. Il-valutazzjoni tippreżenta kemm sfidi kif ukoll aspetti pożittivi, inklużi prattiki tajbin. Il-Kummissjoni żgurat approċċ koerenti u ekwivalenti billi applikat l-istess metodoloġija u eżaminat l-istess suġġetti fl-Istati Membri kollha, filwaqt li baqgħet proporzjonata għas-sitwazzjoni u l-iżviluppi. Il-kapitoli tal-pajjiżi ma għandhomx l-għan li jagħtu deskrizzjoni eżawrjenti tas-sitwazzjoni tal-istat tad-dritt fl-Istati Membri iżda li jippreżentaw żviluppi sinifikanti. Min ġie kkonsultat dwar dan ir-rapport? Saret konsultazzjoni mmirata mal-partijiet ikkonċernati, li pprovdiet kontributi siewja ġenerali u speċifiċi għall-pajjiż minn varjetà ta' aġenziji tal-UE, networks Ewropej, organizzazzjonijiet tas-soċjetà ċivili nazzjonali u Ewropej u assoċjazzjonijiet professjonali u atturi internazzjonali u Ewropej. Dawn jinkludu l-Aġenzija għad-Drittijiet Fundamentali, in-Network Ewropew tal-Kunsilli għall-Ġudikatura (European Network of Councils for the Judiciary - ENCJ), in-Network Ewropew tal-Presidenti tal-Qrati Supremi tal-UE, in-Network Ewropew tal-Istituzzjonijiet Nazzjonali għad-Drittijiet tal-Bniedem (European Network of National Human Rights Institutions - ENNHRI), il-Kunsill tal-Għaqdiet Ewropej tal-Avukati (Council of Bars and Law Societies of Europe - CCBE), il-Kunsill tal-Ewropa, l-Organizzazzjoni għas-Sigurtà u l-Kooperazzjoni fl-Ewropa (OSKE), u l-Organizzazzjoni għall-Kooperazzjoni u l-Iżvilupp Ekonomiċi (Organisation for Economic Co-operation and Development - OECD), kif ukoll l-organizzazzjonijiet tas-soċjetà ċivili u tal-ġurnalisti nazzjonali u internazzjonali. Matul il-proċess, il-Kummissjoni rċeviet kontribut mill-Istati Membri kollha u minn aktar minn 200 parti interessata. Saru aktar minn 300 laqgħa virtwali, inkluż mal-Istati Membri, il-partijiet ikkonċernati u s-soċjetà ċivili. Ir-rapport jibni wkoll fuq serje ta' studji u rapporti, bħall-Għodda għall-Monitoraġġ tal-Pluraliżmu tal-Media. Il-Mekkaniżmu l-ġdid Ewropew tal-Istat tad-Dritt fejn jidħol fis-sett ta' għodod eżistenti tal-UE dwar l-istat tad-dritt? Il-Mekkaniżmu Ewropew tal-Istat tad-Dritt se jsir element ewlieni tas-sett ta' għodod għall-istat tad-dritt tal-UE. Dan il-proċess annwali se jgħin biex ma jfiġġux problemi li jolqtu l-istat tad-dritt, jew biex dawn ma jitħallewx jisserjaw, u permezz tal-istabbiliment ta' ċiklu annwali ta' rappurtar u djalogu, se jikkontribwixxi għall-promozzjoni ta' kultura robusta tal-istat tad-dritt fl-UE kollha. Il-Mekkaniżmu Ewropew tal-Istat tad-Dritt isaħħaħ u jikkomplementa strumenti oħrajn tal-UE li jħeġġu lill-Istati Membri jimplimentaw riformi strutturali fl-oqsma koperti mill-kamp ta' applikazzjoni tiegħu, inkluża t-Tabella ta' Valutazzjoni tal-Ġustizzja tal-UE u s-Semestru Ewropew. L-investimenti ppjanati fl-effiċjenza u l-kwalità tas-sistemi ġudizzjarji li huma ta' benefiċċju għall-ambjent tan-negozju jistgħu jiġu ffaċilitati wkoll mill-programmi NextGenerationEU u l-Faċilità għall-Irkupru u r-Reżiljenza. Il-valutazzjonijiet ipprovduti fir-Rapport annwali dwar l-Istat tad-Dritt ikunu wkoll punt ta' referenza għal dawn l-istrumenti. Il-Mekkaniżmu Ewropew tal-Istat tad-Dritt huwa separat mill-istrumenti l-oħra ta' rispons fil-ġabra ta' għodod tal-UE dwar l-istat tad-dritt bħal ma huma l-proċeduri ta' ksur, il-Qafas tal-Istat tad-Dritt u l-proċedura skont l-Artikolu 7 TUE. Filwaqt li l-Mekkaniżmu Ewropew tal-Istat tad-Dritt huwa maħsub bħala għodda preventiva, dawn il-proċeduri se jkomplu jipprovdu rispons effettiv u proporzjonat għall-isfidi tal-istat tad-dritt fejn meħtieġ. X'inhi r-relazzjoni ma' proċeduri oħra? Il-proċedura tal-Artikolu 7 TUE u l-Mekkaniżmu Ewropew tal-Istat tad-Dritt huma żewġ strumenti distinti b'objettivi u kamp ta' applikazzjoni differenti. Il-proċedura tal-Artikolu 7 TUE tibqa' strument ta' rispons eċċezzjonali biex l-UE taġixxi meta jkun hemm riskju ċar ta' ksur serju, jew l-eżistenza ta' ksur serju u persistenti, tal-valuri tal-Artikolu 2 TUE, inkluż l-istat tad-dritt. Il-Mekkaniżmu Ewropew tal-Istat tad-Dritt huwa għodda preventiva li għandha l-għan li timmonitorja regolarment u tipprovdi ħarsa ġenerali lejn l-iżviluppi sinifikanti tal-istat tad-dritt fl-Istati Membri kollha u fl-Unjoni Ewropea. Mhux strettament maħsub għall-monitoraġġ tal-konformità mal-liġi tal-UE. Il-proċeduri ta' ksur għandhom għan speċifiku, jiġifieri li jiżguraw l-applikazzjoni korretta tal-liġi tal-UE. Il-Mekkaniżmu Ewropew tal-Istat tad-Dritt huwa għodda preventiva, li jistabbilixxi żviluppi u sfidi pożittivi, biex b'mod kooperattiv ma jitħallix li jitfaċċaw problemi, jew li l-problemi jisserjaw, filwaqt li jibbenefika mill-esperjenza u l-aħjar prattiki ta' Stati Membri oħra. Mhux strettament maħsub għall-monitoraġġ tal-konformità mal-liġi tal-UE. Il-proċedura proposta ta' kundizzjonalità baġitarja u l-Mekkaniżmu Ewropew tal-Istat tad-Dritt huma żewġ strumenti distinti b'objettivi u kamp ta' applikazzjoni differenti. Il-kundizzjonalità baġitarja proposta marbuta mal-istat tad-dritt hija strument finanzjarju li jipproteġi l-baġit tal-UE. L-għan huwa li jiġi protett il-baġit tal-UE f'sitwazzjonijiet fejn l-interess finanzjarju tal-Unjoni jista' jkun f'riskju minħabba nuqqasijiet ġeneralizzati tal-istat tad-dritt fi Stat Membru. Il-proposta qed tiġi diskussa fil-Parlament Ewropew u l-Kunsill. Il-Mekkaniżmu Ewropew tal-Istat tad-Dritt huwa għodda preventiva, li jistabbilixxi żviluppi u sfidi pożittivi, biex b'mod kooperattiv ma jitħallix li jitfaċċaw problemi, jew li l-problemi jisserjaw, filwaqt li jibbenefika mill-esperjenza u l-aħjar prattiki ta' Stati Membri oħra. Mhux strettament maħsub għall-monitoraġġ tal-konformità mal-liġi tal-UE. Sa mill-adeżjoni tagħhom mal-UE fl-2007, ir-riformi fil-Bulgarija u r-Rumanija f'oqsma li jinkludu l-ġustizzja u l-ġlieda kontra l-korruzzjoni ġew segwiti mill-Kummissjoni permezz tal-Mekkaniżmu għall-Kooperazzjoni u l-Verifika (Cooperation and Verification Mechanism, CVM). L-ambitu tal-Mekkaniżmu tal-Istat tad-Dritt il-ġdid huwa usa' mis-CVM, billi jkopri mhux biss ir-riforma ġudizzjarja u l-ġlieda kontra l-korruzzjoni, iżda wkoll il-libertà u l-pluraliżmu tal-media kif ukoll il-kontrolli u l-bilanċi istituzzjonali. Il-Komunikazzjoni dwar it-tisħiħ tal-istat tad-dritt (COM (2019) 343) tiddikjara li ladarba jintemm il-mekkaniżmu tas-CVM, il-monitoraġġ għandu jkompli taħt strumenti orizzontali. Il-Mekkaniżmu tal-Istat tad-Dritt jipprovdi l-qafas biex dawn il-kwistjonijiet jitmexxew 'il quddiem fil-futur. It-tabella ta' Valutazzjoni tal-Ġustizzja tal-UE tippreżenta data komparattiva dwar il-funzjonament tas-sistemi ġudizzjarji nazzjonali u hija waħda mis-sorsi ta' informazzjoni għar-Rapport dwar l-Istat tad-Dritt. Ir-Rapport tal-2020 dwar l-Istat tad-Dritt jagħmel rakkomandazzjonijiet lill-Istati Membri? Le. Il-Mekkaniżmu Ewropew l-ġdid tal-Istat tad-Dritt huwa bbażat fuq proċess ta' kooperazzjoni dwar l-istat tad-dritt li jinvolvi l-Istati Membri kollha u l-istituzzjonijiet tal-UE. L-għan tar-rapport huwa li jiġi stimulat dibattitu kostruttiv fil-livell tal-UE u f'dak nazzjonali u li jinkoraġġixxi lill-Istati Membri kollha jeżaminaw kif l-isfidi jistgħu jiġu indirizzati, kif jistgħu jitgħallmu mill-esperjenzi ta' xulxin u kif l-istat tad-dritt jista' jissaħħaħ aktar b'rispett sħiħ lejn it-tradizzjonijiet nazzjonali u l-ispeċifiċitajiet nazzjonali. Il-Kummissjoni kif se tappoġġa lill-Istati Membri fl-indirizzar tal-isfidi? Diġà jeżistu diversi strumenti u opportunitajiet ta' finanzjament biex jappoġġaw ir-riformi strutturali permezz ta' assistenza teknika u l-finanzjament ta' proġetti. Mill-2017 'l hawn, il-Kummissjoni kellha programm iddedikat għal appoġġ tekniku għar-riformi fl-Istati Membri li jkopri r-riformi tal-istat tad-dritt. L-appoġġ ipprovdut jista' jieħu l-forma ta' missjonijiet ta' esperti u ta' ġbir ta' informazzjoni fil-post, il-kondiviżjoni tal-aħjar prattiki rilevanti, l-analiżijiet dijanjostiċi, u l-iżvilupp u l-implimentazzjoni ta' soluzzjonijiet immirati biex tiġi indirizzata s-sitwazzjoni. Programmi oħra tal-Kummissjoni bħal dawk għall-Ġustizzja u ċ-Ċittadini, l-Ugwaljanza, id-Drittijiet u l-Valuri, u l-Fond għas-Sigurtà Interna (il-Pulizija), jikkontribwixxu wkoll, inkluż permezz ta' sejħiet għal proposti miftuħa għas-soċjetà ċivili u l-partijiet ikkonċernati oħra. Sensiela ta' proġetti jappoġġaw il-pluraliżmu tal-media u l-libertà tal-media wkoll. B'mod partikolari, il-Kummissjoni pproponiet li l-programm Ewropa Kreattiva li jmiss ikun jinkludi, għall-ewwel darba, pakkett iddedikat biex jappoġġa l-pluraliżmu tal-media. Ir-riformi ġudizzjarji u ta' kontra l-korruzzjoni jista' jkollhom impatt importanti fuq l-ambjent tan-negozju, kif diġà ġie spiss enfasizzat fir-rapporti tas-Semestru Ewropew, u għalhekk għandhom jiġu kkunsidrati bir-reqqa mill-Istati Membri meta jħejju l-Pjanijiet ta' Rkupru u Reżiljenza nazzjonali tagħhom. Ir-Rapport dwar l-Istat tad-Dritt kif iħares lejn l-iżviluppi relatati mal-istat tad-dritt fid-dawl tal-COVID-19? Il-pandemija tal-coronavirus qajmet kwistjonijiet importanti tal-istat tad-dritt li għadhom preżenti fid-dibattitu Ewropew. L-Istati Membri kollha ħadu miżuri eċċezzjonali biex jipproteġu s-saħħa pubblika, u ħafna minnhom iddikjaraw xi forma ta' emerġenza pubblika, jew taw setgħat speċjali ta' emerġenza, skont id-dispożizzjonijiet kostituzzjonali jew il-liġijiet tal-protezzjoni tas-saħħa pubblika. It-tibdil jew is-sospensjoni tal-kontrolli u l-bilanċi nazzjonali tas-soltu jistgħu joħolqu sfidi partikolari għall-istat tad-dritt. Il-Kummissjoni enfasizzat li r-reazzjonijiet għall-kriżi jridu jirrispettaw il-prinċipji u l-valuri fundamentali tagħna kif stabbiliti fit-Trattati. Barra minn hekk, dawn iridu jkunu limitati għal dak li huwa meħtieġ u proporzjonat, limitati fiż-żmien u soġġetti għal sorveljanza mill-parlamenti u l-qrati nazzjonali. Minn nofs Marzu, il-Kummissjoni kienet qed tissorvelja l-miżuri fl-Istati Membri li kellhom impatt fuq l-istat tad-dritt, id-demokrazija u d-drittijiet fundamentali. Filwaqt li l-pandemija għadha għaddejja u r-regoli ta' emerġenza jew il-miżuri ta' emerġenza għadhom fis-seħħ f'għadd ta' Stati Membri, ir-Rapport tal-2020 dwar l-Istat tad-Dritt diġà jindika xi wħud mill-kwistjonijiet li tqajmu fid-dibattiti nazzjonali u r-rispons legali u politiku għall-kriżi. Għaliex is-sitwazzjoni tal-istat tad-dritt fl-Istati Membri hija importanti għall-UE? L-istat tad-dritt huwa minqux fl-Artikolu 2 tat-Trattat dwar l-Unjoni Ewropea (TUE) bħala wieħed mill-valuri komuni għall-Istati Membri kollha. Filwaqt li l-Istati Membri għandhom identitajiet, ordinamenti ġuridiċi u tradizzjonijiet nazzjonali differenti, it-tifsira ewlenija tal-istat tad-dritt hija l-istess madwar l-UE. Ir-rispett għall-istat tad-dritt huwa essenzjali biex tiġi żgurata l-ugwaljanza quddiem il-liġi u biex iċ-ċittadini u n-negozji jkunu jistgħu jafdaw l-istituzzjonijiet pubbliċi; il-prinċipji ewlenin tagħha huma appoġġati miċ-ċittadini fl-Istati Membri kollha. Il-ġurisprudenza reċenti tal-Qorti tal-Ġustizzja Ewropea hija wkoll ta' importanza partikolari f'dan l-aspett. It-theddid għall-istat tad-dritt jikkontesta l-bażi legali, politika u ekonomika tal-UE. In-nuqqasijiet fi Stat Membru wieħed jolqtu Stati Membri oħrajn u lill-UE kollha kemm hi. L-iżgurar tar-rispett tal-istat tad-dritt huwa responsabbiltà primarja ta' kull Stat Membru, iżda l-Unjoni għandha interess komuni u rwol fis-soluzzjoni ta' kwistjonijiet tal-istat tad-dritt kull fejn iqumu. Ir-rispett għall-istat tad-dritt jinsab ukoll fil-qalba tal-funzjonament tas-suq intern, tal-kooperazzjoni fil-qasam tal-ġustizzja bbażata fuq il-fiduċja u r-rikonoxximent reċiproċi, u tal-protezzjoni tal-interessi finanzjarji tal-Unjoni. Għal aktar informazzjoni Rapport tal-2020 dwar l-Istat tad-Dritt - Stqarrija għall-istampa Rapport tal-2020 dwar l-Istat tad-Dritt – is-sitwazzjoni tal-istat tad-dritt fl-Unjoni Ewropea Rapport tal-2020 dwar l-Istat tad-Dritt – Kapitoli tal-Pajjiżi Rapport tal-2020 dwar l-Istat tad-Dritt - Skeda informattiva L-istrumenti tal-UE tal-istat tad-dritt - Skeda informattiva Sit web tar-Rapport tal-2020 dwar l-Istat tad-Dritt